b'\n_START_ARTICLE_\nKartussi (ampumatarvike)\n_START_PARAGRAPH_\nKartussi on tykin latauspanos, varsinaisesta kranaatista erillinen elementti, joka sis\xc3\xa4lt\xc3\xa4m\xc3\xa4ns\xc3\xa4 ruutipanoksen voimasta l\xc3\xa4hett\xc3\xa4\xc3\xa4 kranaatin tykinputkea my\xc3\xb6ten ilmaan. Kartussin muodostaa hylsy, nalli ja erillisiin pusseihin jaettu ajopanos. _NEWLINE_Kartussilaukauksia ampuvissa tykeiss\xc3\xa4 ladataan ensin varsinainen kranaatti (ammus), jossa on sytytin k\xc3\xa4rjess\xc3\xa4, sen per\xc3\xa4\xc3\xa4n v\xc3\xa4litt\xc3\xb6m\xc3\xa4sti kartussi, jonka j\xc3\xa4lkeen tykin lukko lukitaan k\xc3\xa4sin tai se lukittuu automaattisesti ja tykki on laukaisu valmis. _NEWLINE_Kartussia muistuttava sana kartessi tarkoittaa puolestaan tykin haulipanosta. _NEWLINE_Kevyemmiss\xc3\xa4 tykeiss\xc3\xa4 varsinainen ammus ja kartussi muodostavat yhteen liitetyn kokonaisuuden, mutta suurissa ne ovat erill\xc3\xa4\xc3\xa4n, kuten ven\xc3\xa4l\xc3\xa4isess\xc3\xa4 130-millimetrisess\xc3\xa4 M-46-kanuunassa. Ampumaet\xc3\xa4isyytt\xc3\xa4 voidaan s\xc3\xa4\xc3\xa4t\xc3\xa4\xc3\xa4 latausvaiheessa, avaamalla kartussin kansi ja v\xc3\xa4hent\xc3\xa4m\xc3\xa4ll\xc3\xa4 tai lis\xc3\xa4\xc3\xa4m\xc3\xa4ll\xc3\xa4 sis\xc3\xa4ll\xc3\xa4 olevia ruutipusseja._NEWLINE_Amerikkalaiset k\xc3\xa4yttiv\xc3\xa4t toisessa maailmansodassa kartussilaukausta keskiverroissa laivastotykeiss\xc3\xa4; esimerkiksi Samarin taistelussa saattueh\xc3\xa4vitt\xc3\xa4j\xc3\xa4 Samuel B Roberts (kapteeniluutnantti R W Copeland) sai tuhoisia vaurioita kun sen keulatykiss\xc3\xa4 r\xc3\xa4j\xc3\xa4hti kartussi.'